钦定古今图书集成/明伦汇编/闺媛典/第103卷 > 皇清九 > 唐之坦妻曹氏
## 钦定古今图书集成/明伦汇编/闺媛典/第103卷 > 皇清九 > 唐之坦妻曹氏

按《海宁县志》：曹氏，诸生颖洙女，性贞淑，嫁为文学唐焕子之坦妇。六载不孕，谋纳妾，会夫病未果。丙辰四月，复患毒疾益亟，迄九月坦亡，氏奉汤药，衣不解带者已半载。同死之约，订之有素，预蓄砒霜灰水盐卤于僻处，凡殡殓所需之物必兼。家人疑之，当坦死前一日即不食。其母强之，乃曰：“夫食，我亦食。” 及坦绝，旋取向所蓄砒霜服之。为妯娌所救，不得死。稍间，更取灰水饮之，急夺已无及，腹搅终夜，又不死。次日，夫殓擗踊，晕绝复苏。姑母戚属力卫之，方就寝，徐起又取盐卤急服之，碎其碗，为弟所窥。有顷大呼，五内如焚者再，忽上吐下泻，竟不得死。母解之曰：“独不顾尔老母乎？” 氏曰：“母尚有子女四人，无忧也。” 母曰：“翁姑年老无依，儿应养生送死。” 氏曰：“业已许夫，不能全孝矣。” 不食二十有二日，而容貌如故。夜半，启户出，投于舍旁池中。家人觉，出之，池气已绝。少顷复苏，又不得死。于是不复言死，饮食起居如故。寻剪其机轴，制衣一称，馀布七尺。有小婢乞之不与。家人窃议曰：“尺布尚惜，其不死明矣。” 其时庭中腊梅方开，氏视而叹曰：“昔董节妇有《菊花》诗，美其不落也，此花亦不落。” 因为诗曰：“独出冰霜枝叶无，此花自与众花殊。共知秋菊心常在，尚有黄梅抱树枯。” 至除夕，得间取七尺馀布，自经夫柩旁，家人始知惜布故也。邑令闻其事，亲式其闾致奠焉。